KLASA: 034-05/24-01/129

URBROJ: 711-02-01/07-2024-02

Zagreb, 18. rujna 2024.

**ZORAN VRABELJ**

općinski načelnik Općine Koprivnički Ivanec

**Predmet: mišljenje na zahtjev obvezni****ka Zorana Vrabelja**

 - daje se

Povjerenstvo za odlučivanje o sukobu interesa (u daljnjem tekstu: Povjerenstvo) je 4. rujna 2024. zaprimilo zahtjev za davanjem mišljenja koji je podnio obveznik Zoran Vrabelj, općinski načelnik Općine Koprivnički Ivanec.

U zahtjevu obveznik postavlja pitanje može li se iz proračuna Općine financirati sistematski pregled za njega kao dužnosnika, odnosno općinskog načelnika Općine Koprivnički Ivanec.

Povodom navedenog zahtjeva obveznika, Povjerenstvo je na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI) na 60. sjednici održanoj 18. rujna 2024. godine, obvezniku dalo mišljenje kako slijedi.

Člankom 8. stavkom 3. i 4. ZSSI-a propisano je da su obveznici, u slučaju dvojbe predstavlja li neko ponašanje povredu odredaba toga Zakona o sukobu interesa ili drugog zabranjenog ili propisanog ponašanja predviđenog tim Zakonom, dužni zatražiti mišljenje Povjerenstva, koje je Povjerenstvo dužno dati najkasnije u roku od 15 dana od dana primitka zahtjeva obveznika.

Povjerenstvo je uvidom u Registar obveznika i Registar imovinskih kartica koje ustrojava, utvrdilo da Zoran Vrabelj od 4. lipnja 2021. volonterski obnaša dužnost općinskog načelnika Općine Koprivnički Ivanec, kao i da je od 16. siječnja 2023. godine zaposlen u društvu Pogon Kooltura d.o.o. na radnom mjestu prodajnog savjetnika, a za što obveznik prima plaću.

Člankom 3. stavkom 1. točkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu toga Zakona pa je stoga Zoran Vrabelj kao obveznik dužan postupati sukladno odredbama ZSSI-a.

Povjerenstvo ističe da je Ministarstvo pravosuđa i uprave dana 19. siječnja 2023. donijelo mišljenje KLASA: 024-02/22-01/61, URBROJ: 514-07-02/01-23-02 u kojem je navedeno, a u odnosu prava na sistematski zdravstveni pregled, da zakonski propisi iz djelokruga Ministarstva pravosuđa i uprave ne sadrže odredbe o navedenom, no polazeći od odredbe članka 90.a Zakona o lokalnoj i područnoj (regionalnoj) samoupravi („Narodne novine“, broj 86/08., 61/11., 4/18. i 112/19.), nesporno je da dužnosnici koji dužnost obavljaju profesionalno ostvaruju prava iz mirovinskog i zdravstvenog osiguranja te je isto tako nesporno da sistematski liječnički pregled spada u sferu zaštite zdravlja osiguranika zdravstvenog osiguranja. Zaključno je navedeno da stoga nema zapreke da sistematski liječnički pregled ne bude plaćen i lokalnim dužnosnicima.

S obzirom na navedeno mišljenje Ministarstva pravosuđa i uprave koje se odnosi upravo na lokalne dužnosnike, kao i s obzirom na utvrđenu činjenicu da obveznik Zoran Vrabelj dužnost općinskog načelnika Općine Koprivnički Ivanec ne obnaša profesionalno, već volonterski, Povjerenstvo ističe da slijedom toga navedeni obveznik ne može na teret proračuna Općine Koprivnički Ivanec obaviti sistematski liječnički pregled.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Zoran Vrabelj, elektroničkom poštom
2. Objava na internetskoj stranici Povjerenstva
3. Pismohrana